Lindie Strydom: ŉ Nabye teenwoordigheidArgieffoto (Foto: Pexels, Pixabay) ŉ Dierbare tannie wat getrou vir my bid, stuur vir my ŉ boodskappie met die woorde: “Lord, I pray for your abiding presence in Lindie’s life.” Ek moes die grootheid van hierdie woord abiding gaan opsoek: “Lasting a long time, in fact lifelong, eternal and everlasting.” Ander sinonieme sou wees: “continuing, enduring, persisting, remaining, fixed, durable, permanent, stable, unchanging and steadfast”. Wat ŉ mooi gebed om vir iemand te bid! Mag jy die Here se lewenslange en ewige, aanhoudende, standvastige, volhoubare, permanente, stabiele en onveranderde teenwoordigheid en nabyheid in jou lewe beleef! Ons het daardie aand saam met die organisasie PEN deur die strate van ons stad gestap. Ons wou juis nader kom aan die nood sodat woorde soos “arm”, “honger”, “nood” en “koud” ŉ gesig en naam en storie kan kry en ek kan sien hoe lyk “koud” en “honger” se adres, straathoek en kartonboks waarmee hy vanaand die koue gaan probeer afweer as ek in my warm bed met al my warm klere aan my lyf gaan inklim… Wat as God ons wil gebruik in antwoord op daai gebed? Hy wil ons nader dring aan die mense in ons gesin, in ons kantoor, in ons straat en in ons stad sodat ons naby-wees en nader kom aan ons naaste vir hulle God se “abiding” nabyheid en teenwoordigheid real kan maak, met ŉ regte paar hande en voete wat iets soos ŉ naby-aan-die-lyf-baadjie kan deel of ŉ “op-die-perfekte-tyd” WhatsApp kan stuur, ŉ broodjie vir die honger of ŉ glas water vir die dors, hulp met huiswerk of ŉ warm stort vir iemand se menswaardigheid kan gee… Ons omgee en ons aangee van God se gee in watter vorm ook al is die aangee van God se nabyheid in mense se lewens. Ek glo dis ons eie naby-aan-God-wees wat ons in staat stel om nader en naby ons naaste te leef! My intimiteit met my Vader, dring my tot intimiteit en nader-kom aan Sy kinders! Al God se kinders! As ons arm is aan intimiteit met ons Vader, is ons ook baie keer arm aan intimiteit en naby-wees aan ander… Mag ons ŉ lewenslange, volhoubare en stabiele pad met God se kinders stap sodat hulle Sy onveranderde, permanente, ewigdurende en permanente teenwoordigheid en nabyheid in hulle lewe sal ken!